เตือนคนไทย ระวังการไปทำงานผิดกฎหมายในประเทศสหรัฐอาหรับเอมิเรตส์ โดยเฉพาะ งานค้าประเวณี พนันออนไลน์
นายณัฐภาณุ นพคุณ รองอธิบดีกรมสารนิเทศและรองโฆษกกระทรวงการต่างประเทศ กล่าวเตือนคนไทยที่จะไปทำงานในประเทศสหรัฐอาหรับเอมิเรตส์ หรือยูเออี  อย่าหลงเชื่อโฆษณาชวนเชื่อการหางาน ที่ได้ค่าจ้างสูง ในระยะเวลาอันสั้น ซึ่งมักจะมีพฤติการณ์ออกค่าตั๋วเครื่องบินและวีซ่าให้ แต่จะเป็นวีซ่าท่องเที่ยว เมื่อเดินทางไปถึงจะมีคนมารับที่สนามบิน พร้อมให้ลงนามในสัญญาการรับสภาพหนี้และพาไปทำงาน ซึ่งส่วนใหญ่จะเป็นร้านนวดไทย ที่แฝงการค้าประเวณี หรือสถานที่รับเล่นพนันออนไลน์ โดยการทำงานลักษณะดังกล่าว ผิดฎหมายของยูเออี หากถูกจับจะต้องถูกดำเนินคดีตามกฎหมาย ไม่สามารถเรียกร้องสิทธิใดๆ ได้ แต่หากถูกหลอกลวงไปค้าประเวณี ถูกกักขังหน่วงเหนี่ยว หรือถูกทำร้ายร่างกาย สามารถกดหมายเลขฉุกเฉิน 999 ซึ่งกดโทรออกได้ แม้ไม่มีซิมโทรศัพท์ เพื่อขอความช่วยเหลือกับตำรวจท้องที่ส่วนความคืบหน้าคดีหญิงไทยถูกทำร้ายตกตึกในประเทศโอมาน ล่าสุด ทราบว่า  ตำรวจโอมานได้ควบคุมผู้ต้องสงสัยไว้สอบสวนแล้ว และยังอยู่ระหว่างการชันสูตรศพผู้เสียชีวิต หากเสร็จสิ้นทางสถานทูตฯ จะประสานส่งกลับไทยโดยเร็ว ซึ่งหลังเกิดเหตุ  เอกอัครราชทูต ณ กรุงมัสกัต ได้เข้าตรวจสอบอาคารที่เกิดเหตุและพบปะชุมชนไทยในย่านดังกล่าว พร้อมให้กำลังใจชาวไทยในโอมาน ส่วนกรณีมีกระแสข่าวว่า คนไทยถูกนายจ้างโอมาน ทำร้ายร่างกายจนเสียชีวิตไปแล้วหลายคน จากการตรวจสอบ ยืนยันว่า ช่วง 3-4 ปีที่ผ่านมา ไม่มีเหตุลักษณะดังกล่าว